CELEX: 62008FJ0057
Funcție publică
Funcționari

1.
Funcționari – Egalitate de tratament – Tratament diferențiat pentru diferitele categorii de agenți în domeniul garanțiilor
statutare și al avantajelor privind securitatea socială – Lipsa discriminării
2.
Funcționari – Pensii – Calculul anilor de plată a contribuțiilor la sistemul de pensii – Luarea în considerare a perioadelor
de activitate desfășurate în calitate de agent auxiliar – Condiții
(Statutul funcționarilor, anexa VIII, art. 4)
1.
Nu pot fi puse în discuție diferențele de statut existente între diferitele categorii de persoane angajate de Comunități,
fie în calitate de funcționari propriu‑ziși, fie în calitate de agenți de diferite categorii care aparțin domeniului de aplicare
al Regimului aplicabil celorlalți agenți. Astfel, definirea fiecăreia dintre aceste categorii corespunde unor necesități legitime
ale administrației comunitare și naturii sarcinilor, permanente sau temporare, pe care aceasta are misiunea să le îndeplinească.
Legiuitorul comunitar era astfel liber să prevadă, la articolul 4 din anexa VIII la statut, că numai funcționarii, agenții
temporari și agenții contractuali au posibilitatea să solicite, la calcularea drepturilor lor de pensie, luarea în considerare
a duratei totale a activității desfășurate în cadrul instituțiilor ca funcționar, agent temporar sau agent contractual.
Pe de altă parte, un agent local nu poate pretinde că este penalizat în raport cu agenții din alte categorii și că, din această
cauză, suferă o inegalitate de tratament sau măcar o discriminare nejustificată și disproporționată, în măsura în care, în
calitate de agent local, nu se află într‑o situație comparabilă cu agenții din alte categorii. Diferențele de statut care
există între agenții locali, pe de o parte, și funcționarii sau agenții temporari, pe de altă parte, nu pot fi repuse în discuție
în temeiul principiului egalității de tratament, întrucât aceste diferențe juridice obiective la nivelul garanțiilor statutare,
al încadrării, al remunerării și al avantajelor sociale au un caracter esențial. Nu constituie, prin urmare, o discriminare
faptul că, din punctul de vedere al garanțiilor prevăzute de statut și al avantajelor în materie de securitate socială, anumite
categorii de persoane angajate de Comunități pot beneficia de garanții sau de avantaje care nu sunt acordate altor categorii.
(a se vedea punctele 38 și 39)
Trimitere la:
Curte: 6 octombrie 1983, Celant și alții/Comisia, 118/82-123/82, Rec., p. 2995, punctul 22
Tribunalul de Primă Instanță: 9 iulie 2007, De Smedt/Comisia, T‑415/06 P, nepublicată încă în Repertoriu, punctele 54 și 55,
precum și jurisprudența citată
Tribunalul Funcției Publice: 19 octombrie 2006, De Smedt/Comisia, F‑59/05, RecFP, p. I‑A‑1‑109 și II‑1‑1‑409, punctul 76;
12 martie 2009, Arpaillange și alții/Comisia, F‑104/06, RepFP, p. I‑A‑1‑0000 și II‑A‑1‑0000, punctul 61
2.
Pentru asimilarea perioadelor [de activitate] desfășurate în calitate de agent temporar în vederea luării lor în considerare
pentru regimul comunitar de pensii, este necesar ca postul ce corespunde funcțiilor exercitate de persoana în cauză să figureze
în tabelul de personal al instituției, iar funcțiile exercitate să nu aibă un caracter temporar, cu alte cuvinte, să fie vorba
despre sarcini permanente de serviciu public comunitar.
(a se vedea punctele 44 și 48)
Trimitere la:
Curte: 1 februarie 1979, Deshormes/Comisia, 17/78, Rec., p. 189, punctul 51; 23 februarie 1983; Toledano Laredo și Garilli/Comisia,
225/81 și 241/81, Rec., p. 347, punctele 7 și 12